בדרך אל הסטודיו

בדרכי אל הסטודיו אני נפגש ביופי, יופיים של החיים, של המתים ושל המתים החיים.

איש דר רחוב יושב על ספסל ושקיות ניילון בחיקו, עליהן הוא מגונן בידיו.

איש טרוד הולך ברחוב בתוך טירת צל.

פגר עטלף מת על מרצפת, נראה נוסק לשמיים ועוד...

חלק מהמראות אני מצלם ואת חלקם אני רושם בעט כדורי.

כאשר אני בתוך הסטודיו, אני שוכח את מה שראיתי, צילמתי ורשמתי בחוץ ומתרכז בעולמי הפנימי, אותו אני מצייר.

האגדה מספרת שאל גרקו נשאל פעם על ידי מבקרים, למה שוררת חשכה אצלו בסטודיו, אל גרקו השיב: "החושך שורר אצלי כדי שאהיה מרוכז בעולם הרוח, בעולמי הפנימי".

הקסם מתרחש כאשר החוץ והפנים נפגשים, כאשר מראות מעולם החוץ עולים באוב כדימויים בתוך העבודות בסטודיו וההפך.

בתערוכה זו (קיר אמן) אני מתרכז ביופי שאני נפגש בו בדרך , בדרכי אל הסטודיו.

אסף רהט